PLAN FOR CULTURE

Izložba masharu: Muzej jestive zemlje & Kompost kao superhrana
2025-03-11 19:00 - 2025-04-02 20:00 (Europe/Zagreb) | KONTEJNER, Odranska 1/1, Zagreb, 10000, Croatia (Local Name: Hrvatska)
KONTEJNER
Odranska 1/1, 10 000 Zagreb
Izložba i radionica – masharu: Muzej jestive zemlje & Kompost kao superhrana
Otvorenje izložbe
11/03/2025, 19 h
Radionica “Kompost kao superhrana”
12/3/2025, 18 – 20 h

U utorak, 11. ožujka 2025., u 19 sati, u KONTEJNER-u se otvara izložba projekata masharu “Muzej jestive zemlje” i “Kompost kao superhrana”, koji istražuju jestivo tlo kroz umjetnost, znanost i kulturne prakse. U sklopu izložbe održat će se i radionica koja poziva posjetitelje na aktivno sudjelovanje i promišljanje o konzumaciji tla.
Muzej jestive zemlje je zbirka koja se sastoji od preko 400 različitih vrsta zemljanih supstanci iz 34 različite države. Cilj Muzeja je prikupiti opsežnu zbirku jestivih zemlji preporučljivih za oralnu konzumaciju iz što većeg broja država, te kroz razmatranje njihovih povijesnih i kulturoloških upotreba, uz interdisciplinarna partnerstva, radionice i suradnje, potaknuti razmišljanje o zemlji. Publika je u središtu rada i posjetitelji su pozvani da kušaju zemlju, podijele svoja iskustva i sudjeluju u dijalozima o kulturnim razlikama i odnosima prema okolišu, dok preispituju svoje znanje o hrani i kulturnim tradicijama koristeći kreativno razmišljanje.
Projekt Kompost kao superhrana nastoji istražiti i obogatiti raspravu o implikacijama konzumiranja (jedenja) ljudski napravljenog tla na osobno zdravlje i zdravlje zajednice. Cilj rada je potaknuti polemiku na temu sigurnosti konzumacije organskih materijala, složenosti kulturnog razumijevanja, prostorne i okolišne svijesti, te osobnih želja vezanih uz to.
Ovaj projekt, temeljen na bio-dizajnu i dizajnu hrane, kroz istraživačke i kreativne principe istražuje mogućnost proizvodnje ljudski napravljenih tla čija primarna svrha je konzumacija.

masharu (NL)
masharu (oni/njih) su zaljubljenici u zemlju te osnivači Muzeja jestive zemlje. Njihovi projekti objedinjuju znanstvena istraživanja s osobnim pristupom i tradicionalnim kulturnim praksama. Godine 2011. stekli su doktorat iz matematike te diplomirali s pohvalama na Akademiji za fotografiju u Amsterdamu. Godine 2013. – 2014. sudjelovali su u programu umjetničke rezidencije na Rijksakademie van Beeldende Kunst u Amsterdamu. Godine 2018. masharu su bili umjetnički stipendisti na Nizozemskom institutu za napredne studije u humanističkim i društvenim znanostima (NIAS-KNAW). Godine 2024. bili su umjetnički rezidenti Europske platforme za medijsku umjetnost (EMAP) na Ars Electronici. masharu su osvojili nekoliko nagrada, uključujući Award of Distinction na Prix Ars Electronica (Austrija) i YouFab Global Creative Awards (Japan). Rad masharu podržava Mondriaan fundacija.
masharu.nl
Autorstvo: masharu
Projekti:
Muzej jestive zemlje
Participativna instalacija, produkcija Ars Electronica, 2021.
Suradnici: Dr. masharu, SasaHara, Olga Ganzha, Basse Stittegen, Elvira Semmoh, Dinesh Basnet, Raphael Pia, Sas Holweg
Kompost kao superhrana
Participativna instalacija 2023. – 2025.
Suradnici: Benthe van Wallenburg, Jo Metcalfe, Helen Weeres, Wouter Engelbart, Tuinderij de Volle Grond, Boerderij Eetmeerbosch, Anastasia Bragina, Evy de Nijs, Emma Polman, Kateryna Telyatnikov, Hannes Buchwieser, Heribert Insam, Mbali Marais, Debra Solomon, Rubén Borge, Katja Po, Grigorii Chernenkov, Elisa Rodríguez
Projekt Studija Masharu: masharu, Sil Zeigarnik, Sophia Komarov-Reinisch, Yutong Liu, Bao Yuyang, YiXuan Zhu, Abla Hazourli, Olga Ganzha, Sydney Kamer, Despoina Koukouve, Diletta Bisio, Tom Ossendorp, Pan Vanitcharoenthum
Organizacija: KONTEJNER
Kustosica: Olga Majcen Linn / KONTEJNER
Tehnička realizacija: Jakov Habjan, William Linn
Dizajn: kuna zlatica
Odnosi s javnošću i društvene mreže: Inesa Antić
Jedenje zemlje i komposta tijekom izložbe je na vlastiti rizik i nije preporučeno od strane eksperata za hranu.

Teatar EXIT: SHAKEspeare na EXit
2025-03-11 20:00 - 21:30 | Teatar EXIT (Ilica 208)
Autorski tim:

Režija: Matko Raguž
Igraju: Živko Anočić, Marko Makovičić i Domagoj Ivanković
O predstavi:

Dobrodošli!
Shakespeare je napisao 37 komada.
To ste sigurno već znali?!
Od čega 10 povijesnih drama.
I to ste znali?!
Od čega 18 komedija.
I to?!
Osmislio je i napisao 1.222 lika.
A to?!
Svaki od 37 komada postavljen pojedinačno na scenu traje, zavisno od kraćenja, između 3 i 5 sati. Dakle, 37 x 4 sata (prosječno) iznosi 148 sati.
Jeste li i to znali?
A jeste li znali kako je sve to moguće odigrati u manje od 2 sata?!
Upoznajte Romea i Juliju, Hamleta, Ofeliju, Macbetha i njegovu krvavu Lady, Antonija i Kleopatru, Mletačkog trgovca, Tita Andronika, Kralja Leara, Richarda III., Henrika VIII. i mnoge druge, kakve ih još nikada niste vidjeli.
Na EX! That’s IT!
Kako iskoristiti lik i djelo velikog barda, cijelu tu bujicu dramskih karaktera i radnji samo kao materijal, kao mjesto polaska iz kojeg se izmišlja glumačka igra, igra tijelom, a povremeno i duhom, a da se pritom ne opteretimo, zaustavimo i odustanemo zbog onoga što iz tog ponuđenog materijala zjapi poput snažne opomene spremne da nam potkresava krila, a to je ljepota i “legendarnost” Shakespeareova stiha?

GSK Kerempuh: PLJUSKA
2025-03-11 20:00 - 21:30 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor teksta: Nenad Stazić
Redatelj i autor adaptacije: Željko Königsknecht
Ovaj je tekst prije svega urnebesna komedija koja pruža glumački poligon za ostvarenje sočnih i kreativno neodoljivih uloga. Ove će se sezone izvesti u svojem osuvremenjenom ruhu, u adaptaciji Nenada Stazića i Željka Königsknechta, koji su snažna mjesta ovog djela otvorili prema što boljoj komunikaciji s našim vremenom i prostorom u kojem će se izvesti. Kao loptica koja nabuja u smrtonosnu lavinu ili zamah leptirovih krila koji uzrokuje tsunami, ova priča pokazuje i dokazuje u kakvim se dimenzijama i s kakvim posljedicama može razmahati jedan banalni pravopisni nesporazum. Kako su jezik i govor u samim temeljima svake države te su neposredni odraz njezine snage i moći, nije nikakvo čudo da s pravopisa u kratkom roku, stižemo do samog političkog vrha u kojem se ismijavaju apsurdi i žilavosti zastarjelog državničkog aparata.
Željko Königsknecht, nakon dugih 40 godina rada u matičnom kazalištu, u koje je došao na poziv osnivača i jednog od naših najvećih komediografa Fadila Hadžića, nakon svih odigranih uloga u tome istome “Jazavcu˝, odnosno, ˝Kerempuhu˝, odlučuje se napraviti remake legendarne predstave “Pljuska” za koju kaže da mu je ostala u sjećanju kao jedna od najdražih u karijeri.
Scenografkinja: Marta Crnobrnja
Kostimografkinja: Vedrana Rapić
Autor glazbe: Matija Antolić
Oblikovateljica svjetla: Dubravka Kurobasa
Asistent redatelja: Darko Stazić
Autor video materijala: Mak Vejzović
Inspicijentica: Mirela Tihava
Igraju:
Prvi referent – Željko Königsknecht
Drugi referent – Luka Petrušić
Šef – Damir Poljičak
Ministar – Dražen Čuček
Potpredsjednica – Elizabeta Kukić
Popusti na grupne posjete (10 i više osoba)
Prodaja na tel. 01/4833 645, 01/4833 646

Stanislav Habjan/CHERRYLAND ON MY MIND
2025-03-11 20:00 - 22:00 | Galerija Modulor, Park Stara Trešnjevka 1, Zagreb, Grad Zagreb, 10000, Croatia (Local Name: Hrvatska)
Cherryland On My Mind donosi tridesetak formata ilustriranih tekstova (ili tekstom komentiranih slika) te tri instalacije. Poetski zapisi na različite načine korespondiraju s fotografijama ili crtežima čiji su dio. Tematski, tekstovi se bave djetinjstvom, odrastanjem, životom i nestajanjem na jednom određenom prostoru, nekada predgrađem, danas gradom. Dok zrela dob sagledava i prosljeđuje univerzalne životne spoznaje na osnovu vlastita iskustva, ulice djetinjstva postaju mitološki ambijenti izvan svojega vremena i prostora.
Poseban ugođaj otvorenja obogatit će izvedba pjesama s izložbe uživo, u interpretaciji autora i njegovih prijatelja glazbenika u 21 sat.
Autor izložbe je Stanislav Habjan, multimedijski umjetnik, dizajner i pisac čija se književnost posljednjih godina, u dijalogu s glazbom, ostvaruje nizom performansa s umjetničkim kolektivom Car je gol te s dvije glazbene predstave, Škola ljubavi i Kafka i sin.
Opisne odrednice njegova stvaralaštva uključuju interdisciplinarnost, konceptualnost, dotjeranost jezika te izraženu emocionalnost. Kako piše Nataša Govedić: „Specifičnost je Habjanova rukopisa što uspijeva izdržati i autorski trajati u međuprostorima čudesne, inkantacijski zanosne, bespoštedne zaigranosti – čak i onda kad stane na struju ili na njoj izgradi dom. Habjan se kreće neobičnim i vrlo pažljivo uspostavljenim usjekom pamćenja i ponovne izvedbe konstitutivnih načela svojega svijeta.“
O autoru:Stanislav Habjan je multimedijski umjetnik, dizajner i pisac koji kroz svoj rad spaja književnost, vizualne umjetnosti i performans.
Dobitnik je nagrada za književnost, grafički dizajn i autorske projekte. Njegov roman Otok ili kit stimuliran je kao jedno od najboljih književnih ostvarenja 2021/2022. godine od strane Ministarstva kulture RH.
Izložba se može razgledati svaki radni dan od 10 do 20 sati u galeriji Modulor, Park Stara Trešnjevka 1.
Potpora: Ministarstvo kulture i medija RH, Gradski ured za kulturu grada Zagreba

GSK Kerempuh: UBOJSTVO U ORIENT EXPRESSU
2025-03-12 20:00 - 21:30, 2025-03-13 20:00 - 21:35 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Agatha Christie
Adaptirao za pozornicu Ken Ludwig
Redateljica: Sara Stanić Blažević

“Ubojstvo u Orient Expressu” kultni je roman najpoznatije autorice detektivskih romana Agathe Christie, koji je prvi put dolazi u Hrvatsku na kazališne daske u adaptaciji Kena Ludwiga i režiji Sare Stanić. Roman je to koji je od svog prvog izdanja 1934. godine doživio mnogobrojne filmske adaptacije i izgradio prepoznatljiv lik najpoznatijeg zabadala na svijetu koji sa svojim ikoničnim brkovima i malim sivim stanicama, ostaje jedan od najslavnijih detektiva u književnosti, a njegov način rješavanja zločina – koristeći logiku i psihologiju – fascinira čitatelje i gledatelje već desetljećima.
Slavni belgijski detektiv Hercule Poirot putujući luksuznim vlakom Orient Express, kojim samo pokušava doći do Londona i možda jednom u životu ništa ne raditi, mora riješiti ubojstvo koje se dogodi na vlaku negdje između Vinkovaca i Slavonskog Broda. Zatočen u snijegu, okružen neobičnom paletom likova koji su svi odlučili putovati baš danas, Poirot ipak mora otkriti igru i riješiti slučaj, gdje su svi dokazni materijali rasprostranjeni, a svi putnici imaju alibi i koje se samo naizgled čini jednostavan i već riješen.
Suigra koju Hercule Poirot s putnicima vlaka inteligentno vodi i gradi od naizgled banalnih pitanja Zašto danas? i zapažanja, svojojm nevjerojatnom sposobnošću čitanja ljudi i situacija ono je što gradi kazališnu napetost ove predstave. Tako Poirotova igra, odgonetavanje njegovih malih sivih stanica svaki put fascinira, iako su nam krivac i priča možda već i poznati.

UBOJSTVO U ORIENT EXPRESSU
© 2016 Agatha Christie Limited & Ken Ludwig
Sva prava pridržana.
adaptirano prema
Ubojstvo u Orient Expressu
© 1934 Agatha Christie Limited
Sva prava pridržana.

Prevoditeljica: Kristina Kegljen
Redateljica: Sara Stanić Blažević
Dramaturginja: Mirna Rustemović
Scenski pokret: Natalija Manojlović
Scenografkinja: Petra Poslek
Kostimografkinja: Matea Japec
Glazba: Rade Sklopić
Autor video projekcija: Miro Manojlović
Oblikovatelj svjetla: Luka Matić

Igraju:
Hercule Poirot – Damir Poljičak
Gospodin Bouc – Marko Makovičić
Mary Debenham – Josipa Anković
Princeza Dragimirov – Elizabeta Kukić
Gospođa Hubbard – Tanja Smoje
Greta Ohlsson – Ana Maras Harmander
Pukovnik Arbuthnot – Josip Brakus
Grofica Andrenyi – Ornela Vištica
Grof Andrenyi – Matija Šakoronja
Podvornik kola – Luka Petrušić
Gospođa Ratchett – Mia Begović
Popusti na grupne posjete (10 i više osoba)
Prodaja na tel. 01/4833 645, 01/4833 646

Kreativna Ura: Arhitektura i glazba
2025-03-13 19:00 - 22:00 | Urania, Trg E. Kvaternika 3/3, 10000 Zagreb, Trg E. Kvaternika 3/3, Zagreb, 10000, Croatia (Local Name: Hrvatska)
U četvrtak, 13. ožujka, s početkom u 19 sati, Urania – prostor kreacije postat će mjesto susreta dviju umjetničkih disciplina – arhitekture i glazbe – u sklopu Kreativne Ure pod naslovom Arhitektura i glazba. Ovo izdanje ciklusa posvećeno je istraživanju složenih odnosa između zvuka i prostora, forme i ritma, materijalnosti i tišine.
Arhitektura i glazba, premda djeluju unutar različitih medija, dijele suštinske kreativne i konceptualne principe – od strukturalne organizacije do ritmičkog nizanja elemenata. Ova interdisciplinarna večer preispitat će kako arhitektura može biti čitana kao partitura, a kako se glazbena djela mogu promatrati kao prostorni eksperimenti, oblikovani u suradnji s akustikom i arhitektonskom morfologijom.
Središnji dio večeri čini koncert Ansambla Synchronos, jednog od vodećih hrvatskih ansambala za suvremenu glazbu, čiji će repertoar donijeti skladbe koje izravno ili posredno tematiziraju odnos između prostora i zvuka. Program obuhvaća djela Iannisa Xenakisa, vizionarskog skladatelja i arhitekta koji je svojim radovima uspostavio duboku vezu između geometrije i glazbene forme, kao i suvremene skladbe Georga Friedricha Haasa, Katharine Rosenberger, Tarika O’Regana, te hrvatskih autora Frane Đurovića (čija će skladba doživjeti praizvedbu) i Marka Slavičeka.
Uvodnu riječ o večeri održat će upravo skladatelj Marko Slaviček, koji će publici ponuditi teorijski okvir i analitički uvid u povijesne i suvremene prakse u kojima se arhitektura i glazba prepliću, od Bauhausa i eksperimentalnih partitura 20. stoljeća do suvremenih zvučnih instalacija i arhitektonskih akustičkih eksperimenata.
Urania poziva arhitekte, skladatelje, kustose, dizajnere, teoretičare i sve zainteresirane za kritičko promišljanje interdisciplinarnih umjetničkih praksi, da se pridruže ovom jedinstvenom spoju razgovora, koncerta i prostorne refleksije.
Događanje je uz donaciju od 10€, ali je broj mjesta ograničen, stoga pozivamo sve zainteresirane da se prijave na urania.hr.

Izložba Struktura zbilje u galeriji Flora
2025-03-14 18:00 - 2025-03-28 22:00 | HDLUDU, Šetalište kralja Zvonimira 32, Dubrovnik
Zajednička izložba troje mladih autora Krešimira Čuvala, Vanese Kapetanić i Iva Vodopije
govori o različitim distopijskim realnostima mladih ljudi, istražujući život kroz unutarnje misaone procese koji uključuju prenošenje intimnih emocionalnih stanja koristeći se autoportretom ili prikazom krajolika, kroz medij slikarstva.
Simptomatična je pojava troje autora, koji se bave kontekstualiziranjem sličnih autorefleksivnih procesa birajući izraziti se gestom, psihologizacijskom transgresijom ili izmještanjem ljudskog lika iz prostora u kojemu je njegovo bivanje ostavilo traga, a čiji pristup umjetničkoj produkciji, zadržavajući se u mediju slike, otkriva iskreno emocionalno ogoljavanje, kao svojevrsni katarzični empirijski proces.
Čuvalo predstavlja svoj ciklus ‘Zaborav’. Riječ je o slikama većeg formata koje, kroz razna godišnja doba, prate dematerijalizaciju i raspad nekad važne lječilišne institucije, apostrofirajući, na tragu njemačkog romantizma, beskonačnu snagu prirode.
Vanesa Kapetanić pak, na platna prenosi svoja unutarnja psihološka stanja kao tjelesnu ekspresiju u formi gestikulacije ruku. Bilo da je riječ o seriji Nervozne ruke ili slikama gdje pokreti ruku odražavaju neka intenzivnija unutrašnja stanja, te geste čitamo kao vizualne metafore emocionalne ekspresije.
Vodopija, baveći se također autoportretnim žanrom, predstavlja slike manjeg formata, gotovo filmski niz, naziva ‘Destrukcija’. Istražujući dinamiku pokreta prikazujući tijelo u neprestanoj akciji, bilježi trenutke impulzivnog unutarnjeg previranja.
Atmosfera slike oscilira između realnog i apstraktnog, ljudski lik stapa s prostorom u kojem se kreće ostavljajući dojam prolaznosti i dezintegracije. Destrukcija ovdje nije samo fizički čin već je i metafora unutarnjeg stanja, te pokušaj oblikovanja vlastitog identiteta kroz pokret i sliku.
Izložba troje mladih autora – Krešimira Čuvala, Vanese Kapetanić i Iva Vodopije – istražuje granice osobne introspekcije i emocionalne ekspresije kroz slikarstvo, otvarajući prostor za promišljanje o fragilnosti ljudskog postojanja.
Navedeni radovi, kojima je zajednički nazivnik procesuiranje ljudske nutrine, ne ostavljaju nas indiferentnima, već iskrenom i ekspresivnom gestom nude platformu za suočavanje s vlastitim unutarnjim konfliktima i slabostima.
Helena Puhara
O autorima:

Krešimir Čuvalo, rođen 21.12.1998. u Zagrebu, 2017. godine je završio Školu primijenjene umjetnosti i dizajna, odsjek slikarstvo, te 2022. godine diplomirao na Akademiji likovnih umjetnosti, odsjek slikarstvo, pod mentorstvom Duje Jurića. Sudjelovao je u preko 10 skupnih izložbi, te živi i radi u Zagrebu.
Vanesa Kapetanić, rođena 09.08.1998. u Novoj Gradiški, Srednju školu primijenjenih umjetnosti i dizajna završila je u Zagrebu na odsjeku slikarstva. 2019. godine ilustrirala je kratku zbirku pjesama „U šutnji pjevam“ koju je napisao Zrinko Kapetanić. 2024. godine diplomirala je slikarstvo na Akademiji likovnih umjetnosti u Zagrebu, pod mentorstvom Ksenije Turčić. Sudjelovala je na brojnim skupnim izložbama. Živi i radi u Zagrebu.
Ivo Vodopija rođen je 30.10.1998. u Dubrovniku gdje je 2017. godine završio Umjetničku školu Luke Sorkočevića, smjer slikarski dizajner. Diplomirao je slikarstvo 2023. godine na Akademiji likovnih umjetnosti u Zagrebu pod mentorstvom Duje Jurića. Sudjelovao je u brojnim skupnim izložbama i jednoj žiriranoj. Član je Hrvatskog društva likovnih umjetnika Dubrovnik. Živi i radi u Močićima.

Studio EXIT: MASKE
2025-03-14 19:00 - 20:15 | Studio EXIT, Gundulićeva 37/1, Zagreb, 10000
Autorski tim:

Autor, redatelj i izvođač: Dražen Šivak
Dramaturgija: Patrik Gregurec, Karla Leko
Produkcija: Kazalište Grupa u koprodukciji s Dubrovačkim ljetnim igrama i u suradnji sa Scenom Ribnjak i Teatrom EXIT

O predstavi:
Predstava MASKE oživljavanje je tradicije commedije dell’arte i njezino približavanje široj publici. U formi predavanja, glumac na sceni objašnjava značenje maski i arhetipove koji su predstavljeni u tehnici commedije dell’arte. Putujući kroz klasičnu dramsku književnost Hrvatske i svijeta (Držić, Shakespeare, Moliere, itd.), gledatelji povezuju arhetipske priče o ljudskim odnosima te stvaraju paralele s karakterima naših suvremenika.
Predstavi je 2024. godine na 34. Festivalu hrvatske drame Marulićevi dani dodijeljena Nagrada publike za najbolju predstavu (prosječna ocjena: 4,89), a Karla Leko i Patrik Gregurec dobili su Marula za dramaturgiju predstave.

Teatar EXIT: KONSTELACIJE
2025-03-14 20:00 - 21:15 | Teatar EXIT (Ilica 208)
KONSTELACIJE
Autorski tim:
Tekst: Nick Payne
Režija: Aida Bukvić
Igraju: Olga Pakalović i Vladimir Posavec-Tušek
Koprodukcija: Teatar EXIT, Osječko ljeto kulture 2018., Gradske galerije Osijek

O predstavi:

Konstelacije su priča o običnom životu, o svakom životu, životu koji počinje s naizgled beskonačnim mogućnostima, ali…
Ova očaravajuća i romantična drama počinje s bezazlenim susretom muškarca i žene.
Kako se dva lika upoznaju, u slijedu scena, autor konstantno pokazuje različite načine na koji bi njihovi susreti mogli “završiti”.
Na duhovit, ali vrlo intelektualan način istražuje granice slobodne volje, ali i veliku ulogu koju slučajnost igra u našim životima.
Postoji li uopće izbor ili je sve samo stvar sudbine?
Predstavi je 2019. godine na Festivalu glumca dodijeljena Nagrada Vanja Drach za najbolju predstavu u cjelini, a Olga Pakalović dobila je Nagradu Fabijan Šovagović za najbolje glumačko ostvarenje. Iste godine Olga Pakalović dobila je Nagradu Hrvatskog glumišta za ulogu Olge u predstavi Konstelacije.

GSK Kerempuh: OTAC, KĆI I DUH SVETI
2025-03-14 20:00 - 22:00, 2025-03-19 20:00 - 22:00 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: Mate Matišić
Redatelj: Janusz Kica
Dramaturginja: Dora Delbianco
Kostimografkinja: Doris Kristić
Scenografkinja: Liberta Mišan
Autorica glazbe: Tamara Obrovac
Oblikovatelj svjetla: Aleksandar Čavlek
Inspicijentica: Mirela Tihava

Sijamski blizanci plešu sambu ili Nevini umiru prvi
Igraju:
Slavko – Vedran Mlikota
Slavica, njegova supruga – Branka Trlin Matula
Ana, njihova kći – Mirela Videk Hranjec
Djevojčica – Anica Kontić
Djevojčica 2 – Tamara Kovačević
Svećenik – Dražen Čuček

Žene bez zuba iliti Ples Melanije Trump
Igraju:
Blaž – Marko Makovičić
Ana – Ines Bojanić
Marko – Hrvoje Kečkeš
Marija – Linda Begonja
Tzv. Melanija Trump – Mia Begović
Matea – Anica Kontić
Dunja – Tamara Kovačević
Mate – Dražen Čuček
Muškarac – Vilim Matula

Natječaj // Nagrada Društva povjesničara umjetnosti Hrvatske za 2024. godinu
2025-03-15 08:00 - 23:30
Društvo povjesničara umjetnosti Hrvatske (DPUH) raspisuje natječaj za dodjelu nagrada za 2024. godinu!
🏆 Nagrada za životno djelo „Radovan Ivančević“
Dodjeljuje se povjesničarima umjetnosti za vrhunska ostvarenja koja su značajno doprinijela razvoju i ugledu struke u Hrvatskoj i svijetu.
🏆 Godišnje nagrade DPUH-a
Dodjeljuju se za iznimna ostvarenja u 2024. godini u sljedećim kategorijama:

Znanstvena ili stručna knjiga
Izložba
Zaštita kulturne baštine
Popularizacija struke
Promicanje interdisciplinarnosti i vizualne kulture

🏆 Nagrade za izvrstan diplomski rad
Dodjeljuju se povjesničarima umjetnosti za najbolje diplomske radove obranjene u 2024. godini.
📅 Rok za prijavu: 15. ožujka 2025.
📧 Prijave šaljite na: dpuh@inet.hr
📦 Publikacije pošaljite poštom na: DPUH, Preradovićeva 44, Zagreb.
Detalji natječaja i pravilnik: 👉 http://www.dpuh.hr/index.php?show=page.php&idPage=139

Studio EXIT: SJAJNE STVARI
2025-03-15 19:00 - 20:05, 2025-03-21 19:00 - 20:05 | Studio EXIT, Gundulićeva 37/1, Zagreb, 10000
Autorski tim:

Tekst: Duncan Macmillan u koautorstvu s Jonnyem Donahoeom
Režija: Matko Raguž
Igra: Filip Križan
Glazba: Matija Antolić

O predstavi:

„Imaš 7 godina. Mama je u bolnici. Otac kaže da je ona učinila nešto glupo. Majka ne može naći razlog za sreću. Ti počinješ zapisivati sve što ti padne na pamet, a što bi bilo vrijedno življenja. I tu listu ostavljaš na njenom jastuku. Znaš da je čitala, jer je korigirala pogrešno napisane riječi.“
Radi se o toploj i dirljivoj ispovijesti čovjeka koji igra sebe od sedmogodišnjeg dječaka pa do odrasle dobi te njegovoj želji da pomogne majci koja pati od depresije. Može li joj tisuću razloga za sreću pomoći da se iz nje izvuče?
Duncan Macmillan nagrađivani je britanski dramatičar i scenarist. Neke od njegovih najpoznatijih drama su Lungs (postavljena i u Teatru EXIT 2016. godine), People, Places and things i Every brillliant thing.

Vedrana Klepica: Things That Burn Easily
2025-03-15 20:00 - 21:00 | Pogon Jedinstvo, Trnjanska struga 34, Zagreb, 10 000, Croatia (Local Name: Hrvatska)
“Things That Burn Easily” kontemplativna je distopija o gubitku i izgaranju, kako onom konkretnom, tematskom, tako i onom simboličkom.
Autoricu predstave podjednako zanima ekološka realnost u kojoj smo se kao društvo našli, dakle realnost globalnog zatopljenja, požara i ostalih nepogoda koje su sve prisutnije u našim životima, ali i najelementarniji mehanizam čovjekovog opstojanja u kriznim situacijama. Predstava pokušava razumjeti mehanizme potlačenosti i straha iz kojih se rađa nasilje i otuđenost u takvim situacijama, te sisteme organizacije disfunkcionalnog i pohlepnog društva koje nastaje upravo zbog pojedinaca koji su kroz takvo iskustvo prošli.
Ulaznice od 10,00 € moguće je kupiti na linku ili rezervirati na ganznova@gmail.com.

GSK Kerempuh: SVE ZBOG JEDNOG IMENA
2025-03-15 20:00 - 21:40, 2025-03-22 20:00 - 21:40 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autori teksta: Matthieu Delaporte & Alexandre de La Patellière
Redateljica: Saša Broz
Radnja predstave odvija se jedne večeri, na druženju obitelji i prijatelja. Sve započinje idilično, s Vincentom koji dijeli fotografiju svoje i Annine tek nedavno začete bebe. No ubrzo se dobra atmosfera drastično mijenja kada im Vincent objavi da će se dijete zvati Adolphe, što je francuski ekvivalent za Adolfa…
Ova vrhunska komedija hit je u više od 45 zemalja diljem svijeta, zahvaljujući iskričavosti dijaloga te detaljno oslikanim, vjerodostojnim i neodoljivim likovima s kojima se lako možemo poistovjetiti. Jedna od centralnih tema jest suparništvo između braće i sestara, tinjajuća ogorčenost i netrpeljivost koja se vrlo lako može razumjeti u bilo kojem okruženju.
U 90 minuta trajanja predstave nema ni sekunde pauze niti praznog hoda, pa tako protagonisti, ali ni publika, do samog kraja ne dolaze do daha. Tekst u mnogočemu asocira na Rezin komad ˝Bog masakra˝, kao i na kultni Genoveseov film ˝Perfetti sconosciuti˝ (“Potpuni stranci”).
Komad su napisali Matthieu Delaporte i Alexandre de la Patellière, a uspješno je adaptiran i za film, čiji je original također pratilo nekoliko varijanti remakea.
Pariška produkcija osvojila je šest nominacija za nagradu Molière, uključujući i onu za najbolju komediju, dvije nominacije za najboljeg sporednog glumca za Jean-Michela Dupuisa i Guillaumea de Tonquédeca, zatim za najbolju sporednu glumicu za Valérie Benguigui, najboljeg dramatičara za Matthieua Delaportea i Alexandrea de la Patellièrea i najbolju režiju za Bernarda Murata.
Prevoditeljica: Vanda Mikšić
Autorica adaptacije i dramaturginja: Dora Delbianco
Scenografkinja: Sara Haas
Kostimografkinja: Mia Popovska
Suradnica za scenski pokret: Nastasja Štefanić Kralj
Oblikovatelj svjetla: Aleksandar Čavlek
Inspicijentica: Lorena Matešić
Igraju:
Élisabeth Garaud-Larchet – Anita Matić Delić
Pierre Garaud, Élisabethin muž – Damir Poljičak
Claude Gratignol, Élisabethin prijatelj iz djetinjstva – Domagoj Ivanković
Vincent Larchet, Élisabethin brat – Borko Perić
Anna Caravati, Vincentova partnerica – Mirela Videk Hranjec
Popusti na grupne posjete (10 i više osoba)
Prodaja na tel. 01/4833 645, 01/4833 646

Mjesto gdje odlaze izgubljene stvari, GK Žar ptica
2025-03-16 11:00 - 11:45 | Gradsko kazalište Žar ptica, Bijenička 97, Zagreb, 10000, Croatia (Local Name: Hrvatska)
Autor: Ana Ivanović
Režija: Renata Carola Gatica
Igraju: Bogdan Ilić, Dunja Fajdić, Dean Krivačić, Maja Katić

GSK Kerempuh: SMRT NA DOPUSTU
2025-03-16 20:00 - 21:45 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Po romanu J.Saramaga ‘Kolebanje smrti’
Redatelj: Kokan Mladenović
U jednoj neimenovanoj državi na sedam mjeseci prestane postojati – smrt. Premda nestanak smrti isprva zvuči kao idealna situacija, svježe besmrtan narod ubrzo se mora nositi sa krizom zdravstva, ekonomije, pojavom kriminalnih organizacija i prijetnjama susjednih država. Ljudi i dalje normalno stare i oboljevaju, ali bez smrti samo se gomilaju na granici života, a i na granici države. Razotkrivaju se i igre moći vlade, Crkve i monarhije te njihovi prljavi poslovi. O državi se ne zna mnogo i tako ove uvijek relevantne teme postaju univerzalno primjenjive na bilo koje područje i povijesno razdoblje.
Autorska predstava „Smrt na dopustu“ nije izravna adaptacija Saramagova romana, već je kroz rad redatelja Kokana Mladenovića s ansamblom Kerempuha poprimila kontekst regionalnih prilika i tema kojima smo svakodnevno izloženi, zadržavajući Saramagovu neodređenost i satirični odmak. Dok se u romanu takva vrsta odmaka postiže autorovom osobitom vrstom pripovijedanja te brižljivo odabranim motivima oko kojih plete mrežu situacija, u našoj se predstavi taj isti dojam ostvaruje drugim sredstvima. Neka od njih su brechtovska gluma, pjesme i humor koji, osim iz komičnih situacija, proizlazi i iz britkih i svevremenskih dijaloga po uzoru na velikane komedije Groucha Marxa i Woodyja Allena.
Dramaturginja: Dora Delbianco
Autori adaptacije: Kokan Mladenović, Dora Delbianco, Mirta Mikloušić i ansambl predstave
Autor tekstova pjesama: Kokan Mladenović
Scenografkinja: Irena Kraljić
Kostimografkinja: Marita Ćopo
Scenski pokret: Pravdan Devlahović
Autorica glazbe: Irena Popović Dragović
Korepetitori: Viktor Čižić/Ana Krajnović (klavir)
Oblikovatelj svjetla: Martin Šatović
Suradnik za mađioničarske trikove: Domagoj Ivanković
Asistentica redatelja: Mirta Mikloušić
Asistentica dramaturginje: Adela Kulenović
Asistentica kostimografkinje: Katarina Božičević
Inspicijentica: Ena Subotić
U predstavi uživo sudjeluju glazbenici Franka Margeta (violončelo) i Viktor Čižić/Ana Krajnović (klavir)
Korišteno je izdanje ˝Kolebanje smrti˝ Joséa Saramaga u prijevodu Deana Trdaka i izdanju VBZ-a iz 2009. godine.
Igraju:
Smrt – Josipa Anković
Violončelist – Borko Perić
Premijer – Vilim Matula
Prijestolonasljednik – Hrvoje Kečkeš
Kardinal, veleposlanik, glavni ravnatelj televizije – Tarik Filipović
Glavna urednica, intendantica – Mia Begović
Dirigentica, veleposlanica – Ines Bojanić
Predstavnica maphije, ministrica informiranja i veza, ministrica turizma – Ana Maras Harmander
Nova intendantica, ministrica zdravstva – Mirela Videk Hranjec
Asistent glavne urednice, državni tajnik – Karlo Mlinar
Grobar, veleposlanik – Filip Detelić
Popusti na grupne posjete (10 i više osoba)
Prodaja na tel. 01/4833 645, 01/4833 646

Lutke izvan kazališta
2025-03-17 10:00 - 2025-03-29 18:00 | ZAGREB
U suradnji Hrvatskog školskog muzeja i Škole primijenjene umjetnosti i dizajna u Zagrebu nastala je izložba Lutke izvan kazališta. Kroz ovu izložbu, mladi autori dokazuju kako lutkarstvo ostaje moćan oblik umjetničkog izražavanja i društvene refleksije, oživljavajući likove izvan kazališnih okvira.

Večeri u Orisu: 9. izdanje Dana talijanskog dizajna u svijetu
2025-03-17 18:00 - 20:00 | Oris House of Architecture, Kralja Držislava 3, Zagreb, 10 000, Croatia (Local Name: Hrvatska)
Predavanje talijanske arhitektice i dizajnerice Paole Navone u Zagrebu
U ponedjeljak, 17. ožujka 2025. u 18 sati u Oris Kući arhitekture (Kralja Držislava 3, Zagreb) u sklopu programa Večeri u Orisu održat će se 9. izdanje Dana talijanskog dizajna u svijetu.
Dan talijanskog dizajna u svijetu, predstavlja jedno od najvažnijih događanja kojim talijansko Ministarstvo vanjskih poslova i međunarodne suradnje promiče talijanski dizajn putem svoje diplomatske mreže, koja uključuje i Veleposlanstvo Italije u Zagrebu.
Glavna tema ovogodišnjeg izdanja – Nejednakosti. Dizajn za bolji život. – usko je povezana s ovogodišnjom međunarodnom izložbom Milanski trijenale, koja će se održati od svibnja do studenoga. Trijenale će se usredotočiti na temu nejednakosti i pitanja Kako sanirati frakture čovječanstva – s ciljem da se preispita uloga dizajna u ublažavanju utjecaja nejednakosti na dobrobit pojedinaca u svakodnevnom životu. Trijenale će ujedno i biti prilika da se sagledaju održivi primjeri urbane regeneracije i transformacije u kojem su dizajn i arhitektura u službi novih modela zajednice, pristup prostorima i uslugama te održivost kao oblik napretka.
Veleposlanstvo Italije u Zagrebu zajedno s Agencijom ICE za promociju i internacionalizaciju talijanskih tvrtki i s Talijanskim institutom za kulturu, ugostit će uglednu talijansku arhitekticu i dizajnericu Paolu Navone, koja će dati svoje viđenje uloge kvalitetnog dizajna u smanjenju i borbi protiv nejednakosti te njegovog utjecaja na čovječanstvo.
Paola Navone ima bogat i raznolik životopis koji je dao značajan doprinos definiciji suvremenog talijanskog dizajna. Gđa. Navone radila je u brojnim kreativnim sektorima kao međunarodna arhitektica, dizajnerica i projektantica čiji je rad obuhvatio područja od arhitekture do dizajna interijera, od namještaja do tekstila, te kao kustosica brojnih izložbi i organizatorica brojnih događanja. Paola Navone ima studio u Milanu – Studio Otto – i kao dizajnerica stvarala je za marke kao što su Cappellini, FontanaArte, Driade, Gervasoni, Baxter, Poltrona Frau, Natuzzi, Ethimo, Rubelli i mnoge druge.
Na dan događanja bit će postavljena i izložba koja predstavlja neke od plakata i reklamnih materijala talijanskih grafičkih dizajnerica koje su pridonijele afirmaciji talijanske vizualne kulture posljednjih pedeset godina prošlog stoljeća. Izbor je to radova iz bogate arhive Centra za dokumentaciju o grafičkom projektu Talijanskog dizajnerskog udruženja za vizualnu komunikaciju.
Događanje će biti na engleskom jeziku bez prijevoda.
Ulaz na predavanje je slobodan!
Vidimo se u Orisu.

GSK Kerempuh: OŽALOŠĆENA PORODICA
2025-03-18 20:00 - 21:40 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: Branislav Nušić
Redatelj: Ivan Plazibat
Jedan od najvećih srpskih komediografa Branislav Nušić u „Ožalošćenoj porodici“ vrlo precizno raslojava nezaustavljivu pohlepu okupljenih oko smrti bogatog (bližeg ili daljeg) rođaka, a prividno žaljenje za pokojnikom ubrzo se raskrinkava kao paravan za bespoštednu borbu za njegovo nasljeđe.
Lakoća u proizvodnji laži unutar Nušićeve porodice s ciljem akumuliranja još imovine, moći i statusa, funkcionira kao nezaustavljivi motor koji svakim novim okretajem sve više ogoljava uglađeni zvjerinjak.
Nušićeva oštrica kojom zasijeca u duboke slojeve društvenog tkiva ne gubi na svojoj britkosti te uvijek iznova dokazuje njegovu sposobnost vještog mapiranja ljudskih patologija koje nadrastaju kako prostorne tako i vremenske okvire.
Sve dok svjedočimo brojnim skakanjima za vrat, kao i zabijenim noževima u leđa, Nušića možemo shvaćati dijagnostičarem s nepovoljnom dijagnozom – stanje je ostalo nepromijenjeno.
Dramaturginja: Nikolina Rafaj
Scenografkinja: Paola Lugarić
Kostimografkinja: Petra Pavičić
Suradnik za scenski pokret: Damir Klemenić
Skladateljica: Tamara Obrovac
Suradnik za scenski govor: dr. Dejan Sredojević
Oblikovateljica svjetla: Vesna Kolarec
Fotografkinja: Jelena Janković
Inspicijentica: Ena Subotić

Skladbe:
Balkanski narodnjak, Zora očajnika i Kraj,
snimljene u suradnji s glazbenicima: Mirsad Dalipi – udaraljke, bubnjevi, Antonio Vrbički – harmonika, Jurica Rukljić – tuba
Tonski snimatelj: Mario Rašić (Unison studio)

Igraju:
Agaton Arsić – Hrvoje Kečkeš
Tanasije Purić – Marko Makovičić
Proka Purić – Matija Šakoronja
Trifun Spasić – Luka Petrušić
Mića Stanimirović – Filip Detelić
Dr Petrović – Vilim Matula
Simka – Branka Trlin
Vida – Linda Begonja
Gina – Mia Anočić – Valentić / Mirela Videk Hranjec
Sarka – Anita Matić Delić
Danica – Josipa Anković
Popusti na grupne posjete (10 i više osoba)
Prodaja na tel. 01/4833 645, 01/4833 646

Teatar EXIT: KAKO MISLIŠ MENE NEMA?!
2025-03-18 20:00 - 22:10 | Teatar EXIT (Ilica 208)
Autorski tim:

Autorica projekta, režije i scene: Ivica Boban
Igraju: Filip Juričić, Amar Bukvić
Dramaturška suradnica i asistentica režije: Olja Lozica
O predstavi:

Kroz dva sata “nabrijane” farsične i iskrene, kalamburične i dramatične, istodobno smiješne i gorko-tužne igre, glumci putuju kroz niz svojih unutrašnjih i zamišljenih identiteta i pretvaraju ih alkemijom svoje igre u niz osoba, situacija, realnih i fantastičnih događaja koje prepoznajemo kao naše vlastite, kao stvarnost koja nas okružuje i koju u svom apsurdu, konfliktu i dramatičnosti živimo. Igrom visoke energetike, virtuoznosti i sposobnosti glumačke transformacije predstava ispituje osobne i društvene maske i kontra maske, lažne i istinske vrijednosti i granice životne i scenske realnosti i fikcije.
Ivica Boban

GSK Kerempuh: ŠKRTAC
2025-03-20 20:00 - 22:30 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: J.B.P. Molière
Autor adaptacije: Tomislav Zajec
Redateljica: Dora Ruždjak Podolski
Kerempuhov Škrtac u režiji Dore Ruždjak Podolski i adaptaciji Tomislava Zajeca svjestan je istovremeno i Molièreovog komediografskog umijeća, ali i vremena u kojem ova inscenacija nastaje, te ga neprestano otvara našoj suvremenosti. Koketirajući s elementima pop kulture, stihovima dobro nam poznatim s estrade, još se dodatno naglašava situacijska komika, ali i činjenica da Molièreove likove pokreću iste strasti kao i naše suvremenike.
Spominjanjem Shakespeara, Camusa, Krleže i korištenjem drugih referentnih točki izvandramske zbilje autori predstave upravo nas upućuju na to da Molièrovo ime pripada nizu bardova koji su bespoštedno kritizirali ljudsku narav, ali i da je vrijeme Molièrovih komedija bezvremensko odnosno da ono postoji upravo u onom vremenu u kojem se njegovi komadi igraju i može se ponavljati u beskonačnost.
Scenograf: Stefano Katunar
Kostimografkinja: Barbara Bourek
Autor glazbe: Stanislav Kovačić
Oblikovatelj svjetla: Miljenko Bengez
Asistentica kostimografkinje: Karmen Polović
Inspicijentica: Ena Subotić
Koordinatorica u pripremi predstave: Jasna Rešić
Igraju:
Harpagon – Hrvoje Kečkeš
Cléante – Josip Brakus
Élise – Mirela Videk Hranjec
Valère – Filip Detelić
Mariane – Iskra Jirsak
Anselme – Vedran Mlikota / Dražen Čuček
Frosine – Linda Begonja
Jacques – Borko Perić
La Flèche – Luka Petrušić
Sudski istražitelj – Damir Poljičak
La Merluche, Simon, Sudski pisar – Karlo Mlinar
Popusti na grupne posjete (10 i više osoba)
Prodaja na tel. 01/4833 645, 01/4833 646

Teatar EXIT: ARMAGEDONCI
2025-03-21 20:00 - 21:40 | Teatar EXIT (Ilica 208)
Autorski tim:

Tekst i režija: Sanja Milardović
Dramaturgija: Nikolina Rafaj
Igraju: Judita Franković Brdar, Sanja Milardović i Ivan Simon
Kostimografija: David Morhan
Scenografija: Sanja Milardović
Glazba: Matej Merlić
Oblikovanje svjetla: Dina Marijanović
Oblikovanje zvuka: Miroslav Piškulić
SPONZOR PROJEKTA: KAUFLAND HRVATSKA K.D.
O predstavi:

Svašta se skupi i svatko nešto trpi kad živi u rupi… to je tako, biti čovjek nije lako.
Zato dok još možeš… leti, trči, sanjaj, voli, grli, ljubi… i sa svojim vrijeme gubi.
Armagedonci su tragikomična predstava s glazbenim elementima o tri neobična lika koji su propali kroz zemlju te ostali zatočeni u malom fundusu kazališta. Ne znajući što se dogodilo, kakva ih je to katastrofa snašla i zašto nitko po njih ne dolazi danima, oni posumnjaju da je svijet snašao Armagedon. Dane provode u čekanju, nadanju da će ih netko spasiti i u svemu onome što se naizgled čini kao gubljenje vremena. Prisiljeni provoditi vrijeme zajedno ta tri, na prvu nespojiva lika, jedni drugima postaju sve, izvori najvećih frustracija i nadomjestak svega onoga što im nedostaje, a da toga možda nisu ni bili svjesni. Katastrofa ih je odvojila od svijeta, ali spojila jedne s drugima u vremenu koje je sve, samo ne izgubljeno.
Vrijeme je oduvijek najvrjednija i sveopća valuta. Kad čovjeku ponestaje vremena, on dobiva priliku ubrzano spoznati što mu je u životu zaista važno. I možda, bar nakratko, to i živjeti.

GSK Kerempuh: TRAŽI SE NOVI SUPRUG
2025-03-21 20:00 - 22:05 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: Miro Gavran
Redatelj: Željko Königsknecht
˝Traži se novi suprug˝ neobični je spoj komedije karaktera i komedije situacije te pruža brojne mogućnosti glumcima za stvaranje atraktivnih likova. Središnji je lik udovica koja odluči pomoću tarot karata i novinskog oglasa pronaći novog muža koji bi trebao zadovoljiti idealne, dakle, nemoguće kriterije. Istodobno, njezin prvi susjed, usamljeni neženja, odlučuje se napokon oženiti. Da bi osvojio njezino srce dosjeti se zamoliti za pomoć prijatelja iz djetinjstva, kojega nagovori da se javi na oglas i odglumi nekoliko prosaca koji će biti jedan gori od drugog. Miro Gavran u ovom djelu s izrazitim simpatijama oslikava prepoznatljive junake naše svakodnevice koji nastoje ostvariti svoje snove i ambicije.
Dramaturg: Željko Königsknecht
Kostimografkinja: Tanja Rodd
Scenografkinja: Nina Mia Čikeš
Autor glazbe: Mario Mirković
Oblikovateljica svjetla: Vesna Kolarec
Asistent režije: Zvonko Benić
Umjetnički savjetnik: Zoran Mužić
Oblikovanje vizualnih komunikacija: Love, Ana studio i Dario Dević
Fotografkinja: Maja Kljajić
Igraju:
Anita Matić Delić
Damir Poljičak
Željko Königsknecht
Popusti na grupne posjete (10 i više osoba)
Prodaja na tel. 01/4833 645, 01/4833 646

Studio EXIT: CABARET VALESKA
2025-03-22 08:00 - 17:00 | Studio EXIT, Gundulićeva 37/1, Zagreb, 10000
Autorski tim:
Autorski projekt Edvina Liverića i Nike Ivančić
Režija: Edvin Liverić
Igra: Nika Ivančić

O predstavi:

Monodrama Cabaret Valeska poigrava se elementima dramskog i plesnog teatra te cabareta. Kroz prožimanje tih triju scenskih umjetnosti dočarava se život i djelo Valeske Gert, nekoć slavne, a danas pomalo zaboravljene glumice, plesačice i svojevrsne pionirke performansa.
Valeska je živjela i djelovala u prvoj polovici prošlog stoljeća te je svojim stvaralaštvom udarila temelje jednom novom pravcu u umjetnosti, a kojega danas poznajemo kao performans.
Za svoga ekstravagantnog života surađivala je i prijateljevala s mnogim umjetnicima (Tennessee Williams, Federico Fellini, Bertolt Brecht, Jackson Pollock, itd.) te je inspirirala i nadahnula mnoge nadolazeće mlade autore, među kojima se ističe David Bowie.
Kolekcionirajući biografske činjenice (intervjue, pisma i videomaterijale) razvila se ideja o predstavi koja dočarava začetak performansa. Nika Ivančić plesom, pjesmom i glumom uranja u atmosferu cabareta prošlog stoljeća, a dramski tekst inspiriran posljednjim Valeskinim intervjuom, predstavlja nam život ove umjetnice na eksplozivan i nekonvencionalan način, upravo onako kako ga je i živjela.

Teatar EXIT: PLUĆA
2025-03-22 20:00 - 21:20 | Teatar EXIT (Ilica 208)
Autorski tim:
Tekst: Duncan Macmillan
Režija: Aida Bukvić
Igraju: Jadranka Đokić i Amar Bukvić

Koprodukcija Teatra EXIT i Gradskog kazališta Sisak

O predstavi:
Mladi, obrazovani i ekološki osviješteni.
Recikliraju, gledaju dokumentarce i art filmove, čitaju knjige o pravim stvarima, voze se biciklima i kupuju od onih koji ne izrabljuju. Ali, voze se i automobilima, kupaju u kadi i ponekad ostave vodu da curi bez prave potrebe.
Može li se imati dijete i istovremeno biti ekološki osviješten, tek je jedna od dvojbi koja će se pojaviti kada jednoga popodneva On „predloži dijete“. A Ona se previše brine, previše razmišlja i ima veliku, zaista veliku potrebu razgovarati o svemu, razmotriti stvari, jer sve učinjeno mora biti i dobro promišljeno.
Pluća su duhovit, emotivan, ponekad i brutalno iskren mentalni slalom generacije kojoj je propitivanje imperativ, a nesigurnost odavno postala stil življenja. Slalom prepun sumnji, strahova i potrebe za bliskošću u kojem se neka vrata promaše, na nekima se izgubi previše vremena, dok se neka zahvate baš onako kako treba, u pravom trenutku, na pravom mjestu, kada se ipak dogodi Život.

Pet nula, GK Žar ptica
2025-03-23 11:00 - 12:00 | Gradsko kazalište Žar ptica, Bijenička 97, Zagreb, 10000, Croatia (Local Name: Hrvatska)
Autorski projekt Darija Harjačeka i Dore Golub
Igraju: Petra Krolo, Laura Čerina, Bogdan Ilić, Vini Jurčić, Dunja Fajdić, Matej Đurđević, Andrija Nazlić
